作者:蔣捷
標題:賀新郎
內容:甚矣君狂矣。想胸中、些兒磊磈，酒澆不去。據我看來何所似，一似韓家五鬼。又一似、楊家風子。怪鳥啾啾鳴未了，被天公、捉住樊籠裡。這一錯，鐵難鑄。濯溪雨漲荊溪水。送君歸、斬蛟橋外，水光清處。世上恨無樓百尺，裝著許多俊氣。做弄得、棲棲如此。臨別贈言朋友事，有殷勤、六字君聽取。節飲食，慎言語。